IZVEDBENI SKLEP KOMISIJE (EU) 2019/1739

z dne 16. oktobra 2019

o določitvi nujnih ukrepov za preprečevanje vnosa virusa rozetavosti vrtnice (Rose Rosette Virus) v Unijo in njegovega širjenja znotraj Unije

(notificirano pod dokumentarno številko (2019) 7328)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1) ter zlasti tretjega stavka člena 16(3) Direktive,

ob upoštevanju naslednjega:

(1) Virus rozetavosti vrtnice (v nadaljnjem besedilu: zadevni organizem) je škodljivi organizem, ki trenutno ni naveden v Prilogi I ali Prilogi II k Direktivi 2000/29/ES.

(2) Za zadevni organizem in njegov vektor Phyllocoptes fructiphilus ni znano, da sta navzoča na ozemlju Unije. Vendar je analiza tveganja zaradi škodljivih organizmov, ki jo je opravila Evropska in sredozemska organizacija za varstvo rastlin (EPPO), pokazala, da bi lahko bili zadevni organizem in njegovi škodljivi učinki precej zaskrbljujoči za zdravje rastlin v Uniji, zlasti za pridelavo vseh vrtnic.

(3) Glede na navedene dokaze ter širjenje zadevnega organizma bi za dovzetne rastline morali veljati posebni ukrepi, kadar so vnesene v Unijo iz tretjih držav, v katerih je prisoten škodljivi organizem (Kanada, Indija in ZDA), priloženo pa bi jim moralo biti tudi fitosanitarno spričevalo.

(4) Navedeni posebni ukrepi bi morali zagotoviti pravočasno odkrivanje zadevnega organizma na ozemlju Unije in njegovega vektorja, zahteve za vnos zadevnih rastlin v Unijo ter uradne preglede ob vnosu navedenih rastlin v Unijo.

(5) Države članice bi morale zagotoviti, da so vse osebe, odgovorne za rastline, ki so lahko okužene z zadevnim organizmom, obveščene o morebitni navzočnosti navedenega organizma in ukrepih, ki jih je treba izvesti.

(6) Države članice bi morale izvajati letne sistematične raziskave za ugotavljanje navzočnosti zadevnega organizma na svojih ozemljih za zagotovitev bolj proaktivnega pristopa v boju proti naselitvi in širjenju navedenega organizma.

(7) Določiti bi bilo treba zahteve za vnos rastlin, razen semen, vrste Rosa spp., ki izvirajo iz Kanade, Indije ali ZDA (v nadaljnjem besedilu: zadevne rastline), v Unijo ter uradne preglede, ki se izvedejo ob vnosu navedenih rastlin v Unijo. Navedeni ukrepi so potrebni za zagotovitev večje zaščite ozemlja Unije pred vnosom, in širjenjem zadevnega organizma.

(8) Da bi imeli pristojni uradni organi in izvajalci poslovne dejavnosti dovolj časa za prilagoditev navedenim zahtevam, bi se moral ta sklep uporabljati od 1. novembra 2019.

(9) Ta sklep bi moral biti začasen in bi se moral uporabljati do 31. julija 2022, da se omogoči njegov pregled pred navedenim datumom.

(10) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1 Opredelitev pojmov V tem sklepu se uporabljajo naslednje opredelitve pojmov: (a) „zadevni organizem“ pomeni virus rozetavosti vrtnice; (b) „zadevne rastline“ pomenijo rastline, razen semen, vrste Rosa spp., ki izvirajo iz Kanade, Indije ali ZDA; (c) „zadevni vektor“ pomeni Phyllocoptes fructiphilus.

Člen 2 Prepoved vnosa in premeščanja znotraj Unije Vnos navedenega organizma v Unijo in njegovo širjenje znotraj Unije sta prepovedana.

Člen 3 Odkrivanje ali sum na navzočnost zadevnega organizma Države članice zagotovijo, da so vse osebe, ki so odgovorne za rastline, ki so lahko okužene z zadevnim organizmom ali njegovim vektorjem, nemudoma obveščene o navzočnosti ali sumu na navzočnost zadevnega organizma ali njegovega vektorja, možnih posledicah in tveganjih ter ukrepih, ki jih je treba izvesti.

Člen 4 Sistematične raziskave o zadevnem organizmu na ozemljih držav članic 1. Države članice izvedejo letne sistematične raziskave za ugotavljanje navzočnosti zadevnega organizma in zadevnega vektorja na zadevnih rastlinah na svojem ozemlju. Navedene sistematične raziskave izvede pristojni uradni organ ali pa se izvedejo pod njegovim uradnim nadzorom. 2. Navedene sistematične raziskave vključujejo jemanje vzorcev in testiranje ter temeljijo na trdnih znanstvenih in tehničnih načelih glede možnosti odkritja zadevnega organizma in zadevnega vektorja. 3. Države članice Komisiji in drugim državam članicam vsako leto sporočijo rezultate sistematičnih raziskav, izvedenih v prejšnjem koledarskem letu.

Člen 5 Zahteve za vnos zadevnih rastlin v Unijo 1. Zadevne rastline se v Unijo vnesejo le, če so izpolnjene naslednje zahteve: (a) priloženo jim je fitosanitarno spričevalo iz člena 13(1)(ii) Direktive 2000/29/ES; (b) ustrezno izpolnjujejo zahteve iz odstavka 2, 3 ali 4, besedilo zadevne zahteve pa je navedeno v fitosanitarnem spričevalu pod „Dopolnilno izjavo“. 2. Zadevne rastline so v svoji celotni življenjski dobi rasle na območju, ki ga je zadevna nacionalna organizacija za varstvo rastlin v skladu z ustreznimi mednarodnimi standardi za fitosanitarne ukrepe določila za prosto zadevnega organizma. Ime navedenega območja se navede v fitosanitarnem spričevalu v rubriki „Kraj izvora“. 3. Zadevne rastline so v svoji celotni življenjski dobi rasle na mestu pridelave, na katerem med uradnimi pregledi od začetka zadnje rastne sezone niso bili opaženi niti simptomi zadevnega organizma niti simptomi zadevnega vektorja. Poleg tega so izpolnjeni naslednji pogoji: (a) zadevne rastline za saditev so bile vzorčene in testirane pred izvozom in ugotovljeno je bilo, da niso okužene z zadevnim organizmom; (a) zadevne rastline, razen rastlin za saditev, so bile pregledane ter v primeru simptomov vzorčene in pred izvozom testirane na navzočnost zadevnega organizma, pri čemer je bilo ugotovljeno, da niso okužene z navedenim organizmom. 4. Zadevne rastline v tkivnih kulturah, ki ne izvirajo z območja, ki ni okuženo z zadevnim organizmom, so bile pridelane iz matičnih rastlin, ki so bile testirane in za katere je bilo ugotovljeno, da niso okužene z zadevnim organizmom. 5. Zadevne rastline se v Unijo vnesejo le, če se pakirajo in prevažajo ter se z njimi ravna tako, da se prepreči napadenost z zadevnim vektorjem.

Člen 6 Uradni pregledi ob vnosu v Unijo Vse pošiljke zadevnih rastlin se uradno pregledajo na točki vstopa v Unijo ali na namembnem kraju, kot je določeno v skladu z Direktivo Komisije 2004/103/ES (2).

Člen 7 Skladnost s predpisi Države članice za doseganje skladnosti s tem sklepom razveljavijo ali spremenijo ukrepe, ki so jih sprejele, da bi se zavarovale pred vnosom in širjenjem zadevnega organizma. O navedenih ukrepih nemudoma obvestijo Komisijo.

Člen 8 Datum začetka uporabe Ta sklep se uporablja od 1. novembra 2019.

Člen 9 Datum konca uporabe Ta sklep se uporablja do 31. julija 2022.

Člen 10 Naslovniki Ta sklep je naslovljen na države članice.

V Bruslju, 16. oktobra 2019 Za Komisijo Vytenis ANDRIUKAITIS Član Komisije

(1) UL L 169, 10.7.2000, str. 1.

(2) Direktiva Komisije 2004/103/ES z dne 7. oktobra 2004 o preverjanjih identitete in zdravstvenih pregledih rastlin, rastlinskih proizvodov in drugih predmetov, naštetih v delu B Priloge V k Direktivi Sveta 2000/29/ES, ki se lahko opravljajo na mestu, ki ni vstopno mesto v Skupnost, ali na mestu, ki je blizu, in podrobni določitvi pogojev, povezanih s temi pregledi (UL L 313, 12.10.2004, str. 16).